**Povzetek revizijskega poročila *Pravilnost poslovanja Občine Velike Lašče v delu, ki se nanaša na pripravo proračuna in zaključnega računa proračuna za leto 2016***

Računsko sodišče je revidiralo *pravilnost poslovanja Občine Velike Lašče v delu, ki se nanaša na pripravo proračuna in zaključnega računa proračuna za leto 2016.* Cilj revizije je bil izrek mnenja o pravilnosti poslovanja Občine Velike Lašče v delu, ki se nanaša na pripravo proračuna in zaključnega računa proračuna za leto 2016.

Računsko sodišče je o pravilnosti poslovanja Občine Velike Laščev delu, ki se nanaša na pripravo proračuna in zaključnega računa proračuna za leto 2016, izreklo *mnenje s pridržkom,* ker občina ni poslovala v skladu s predpisi v naslednjih primerih:

* pomanjkljivo je poročala o izvršenih prerazporeditvah proračunskih sredstev; ni določila obsega izdatkov za posamezno trimesečje ali drugo obdobje, v okviru katerega smejo neposredni uporabniki plačevati obveznosti; v bilanci prihodkov in odhodkov proračuna za leto 2016 in spremembi proračuna za leto 2016 ni prikazala vseh vrst odhodkov; v splošnem in posebnem delu proračuna za leto 2016 in spremembi proračuna za leto 2016 ni prikazala realizacije prejemkov in izdatkov za leto 2014 ter ocene realizacije za leto 2015; pri pripravi načrta razvojnih programov ni upoštevala meril za izbiro med konkurenčnimi programi ali projekti, saj teh meril in načina njihove uporabe nima predpisanih; v načrt razvojnih programov je vključila tudi projekte z ocenjeno vrednostjo 0 evrov ter projekte, pri katerih sredstva v letu 2016 oziroma kasneje niso načrtovana; poročilo o realizaciji proračuna v prvem polletju 2016 ne vsebuje vseh predpisanih sestavin; zaključni račun proračuna za leto 2016 ne vsebuje načrta razvojnih programov s podatki o načrtovanih vrednostih posameznih projektov za leto 2016, njihovih spremembah med letom ter o njihovi realizaciji v letu 2016; javnemu zavodu je izplačala 5.623 evrov, ne da bi sklenila pogodbo;
* kadrovski načrt, predložen občinskemu svetu s spremembo proračuna za leto 2016, ne vsebuje načrtovanih sprememb v številu javnih uslužbencev v letu 2017;
* proračuna, spremembe proračuna in zaključnega računa proračuna za leto 2016 ni pripravila po funkcionalni klasifikaciji;
* župan skupaj s predlogom spremembe proračuna za leto 2016 občinskemu svetu ni predložil načrta ravnanja s premičnim premoženjem; župan skupaj s predlogom zaključnega računa proračuna za leto 2016 občinskemu svetu ni predložil poročila o realizaciji načrta ravnanja z nepremičnim premoženjem in poročila o realizaciji načrta ravnanja s premičnim premoženjem;
* obrazložitve finančnega načrta v proračunu za leto 2016 v delu, ki se nanaša na načrtovana sredstva za spodbujanje razvoja turizma in gostinstva, nujno zdravstveno varstvo, knjižničarstvo in založništvo ter vrtce, ne vsebujejo vseh predpisanih sestavin; sprememba proračuna za leto 2016 ne vsebuje obrazložitev finančnega načrta;
* načrta razvojnih programov za obdobje od leta 2016 do leta 2019, ki je del spremembe proračuna za leto 2016, ni prikazala po programski klasifikaciji in ni opredelila začetka in konca financiranja projekta;
* štiri projekte je uvrstila v načrt razvojnih programov za obdobje od leta 2016 do leta 2019, ne da bi pred uvrstitvijo izdelala dokument identifikacije investicijskega projekta;
* splošni in posebni del zaključnega računa proračuna za leto 2016, poročilo o realizaciji finančnega načrta za leto 2016 in poročilo o doseženih ciljih in rezultatih ne vsebujejo vseh predpisanih sestavin; v obrazložitev podatkov iz bilance stanja na dan 31. 12. 2016 ni vključila vseh podatkov; ni pripravila poročila o upravljanju denarnih sredstev sistema enotnega zakladniškega računa; ni pripravila poročila o doseženih ciljih in rezultatih kot sestavni del poslovnega poročila v okviru letnega poročila za leto 2016;
* sprejetega proračuna za leto 2016 Ministrstvu za finance ni posredovala pravočasno, niti mu ni posredovala sprejete spremembe proračuna za leto 2016;
* pojasnila k izkazom ne vsebujejo računovodskih informacij;
* občinska uprava je članom občinskega sveta predlog proračuna za leto 2016 za drugo obravnavo skupaj z vabilom za sejo občinskega sveta posredovala prepozno.

Občina Velike Lašče je med revizijskim postopkom sprejela ustrezne popravljalne ukrepe za odpravo razkritih nepravilnosti, zato računsko sodišče ni zahtevalo predložitve odzivnega poročila, ji je pa podalo *priporočila* za izboljšanje poslovanja.

Ljubljana, 14. decembra 2018